በአዲስ አበባ ለሰው ሕይወት አደጋ የሆኑ ጉድጓዶች እንዲከደኑ ትዕዛዝ ተሰጠ
በአዲስ አበባ ከተማ በተለያዩ ቦታዎች ተቆፍረው ሳይከደኑ ለሰው ሕይወት መጥፋት ምክንያት እየሆኑ ያሉ ጉጓዶች በአንድ ወር ጊዜ ውስጥ እንዲከደኑ ትዕዛዝ ተሰጠ፡፡ባለፈው ሳምንት መጨረሻ በአዲስ አበባ ከተማ አስተዳደር በተካሄደ ስብሰባ ላይ የከተማ ልማትና ቤቶች ሚኒስትሩ አቶ መኩሪያ ኃይሌ ለሁሉም የመሠረተ ልማት ተቋማት በቃል በሰጡት ትዕዛዝ፣ በአንድ ወር ጊዜ ውስጥ እነዚህ ጉድጓዶች መከደን አለባቸው፣ ይህን ያላደረገ ተቋም ግን ተቀባይነት የለውም ብለዋል፡፡በተለያዩ የኮንዶሚኒየም ሳይቶች ተከፍተው የሚገኙ ጉድጓዶች ለሕፃናት ሞት ምክንያት ሆነዋል፡፡ በቅርቡ በአያት ቁጥር ሁለት ኮንዶሚየምና በጀሞ ኮንዶሚኒየም ባልተከደኑ ጉድጓዶች የሕፃናት ሕይወት አልፏል፡፡ከዚህ በተጨማሪ በአዲስ አበባ ዙሪያ ልዩ ልዩ የግንባታ ማዕድናት ከወጡባቸው በኋላ ክፍት ሆነው የሚገኙት ትላልቅ ጉድጓዶች፣ ውኃ እያቆሩ በሚፈጥሩት ኩሬ  የሰው ሕይወት እያለፈ ነው፡፡አቶ መኩሪያ ተከፍተው በተተው ጉድጓዶች ሕይወታቸው ባለፈ ሕፃናት ምክንያት እጅግ ማዘናቸውንና የልጃቸው ሕይወት ያለፈ ያህል እንደተሰማቸው ገልጸው፣ እነዚህ ጉድጓዶች ክፍታቸውን ሊቀመጡ እንደማይገባና በአንድ ወር ጊዜ ውስጥ እንዲከደኑ ጠንከር ያለ ማስጠንቀቂያ ሰጥተዋል፡፡በአዲስ አበባ ጉድጓድ በመቆፈር የሚታወቁት ኢትዮ ቴሌኮም፣ የኢትዮጵያ ኤሌክትሪክ፣ የአዲስ አበባ ከተማ ውኃና ፍሳሽ ባለሥልጣንና የአዲስ አበባ ከተማ መንገዶች ባለሥልጣን ናቸው፡፡በእነዚህ አራት የመሠረተ ልማት ተቋማት በኩል መናበብና በጋራ ዕቅድ ላይ የተመሠረተ ግንባታ ስለማይካሄድ፣ በአዲስ አበባ ከተማ ለቁጥር የሚያታክቱ ጉድጓዶች እንዲገኙ ምክንያት እንደሆነ ይጠቀሳል፡፡እነዚህ ጉድጓዶች ተከፍተው በመተዋቸው ለሕፃናት፣ ለአረጋውያንና ለአካል ጉዳተኞች የሥጋት ቀጣና ሆነዋል ተብሏል፡፡ የመሠረተ ልማት ተቋማቱን በፌዴራል ደረጃ የሚያስተባብር ተቋም እንዲመሠረት መወሰኑን መረጃዎች አመልክተዋል፡፡ይህ ተቋም ሲመሠረት የመሠረተ ልማት ተቋማቱ ቀጣይ ሥራቸውን እየተናበቡ እንደሚያካሂዱ የሚጠበቅ ሲሆን፣ ከዚያ በፊት የተቆፈሩና ያልተከደኑ ጉድጓዶችን እንዲከድኑ በሚኒስትር መሥሪያ ቤቱ ጠንካራ ትዕዛዝ ተሰጥቷል፡፡